**Ministru kabineta noteikumu projekta “Grozījumi Ministru kabineta**

**2007. gada 18. septembra noteikumos Nr. 639 “Kārtība, kādā iekļauj, labo un dzēš ziņojumus Šengenas informācijas sistēmā, kā arī nodrošina papildinformācijas pieejamību SIRENE Latvijas birojam, un kārtība, kādā institūcijas un iestādes apmainās ar papildinformāciju”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2007. gada 18. septembra noteikumos Nr. 639 “Kārtība, kādā iekļauj, labo un dzēš ziņojumus Šengenas informācijas sistēmā, kā arī nodrošina papildinformācijas pieejamību SIRENE Latvijas birojam, un kārtība, kādā institūcijas un iestādes apmainās ar papildinformāciju”” (turpmāk – projekts) izstrādāts, lai precizētu kritērijus Šengenas informācijas sistēmā (turpmāk – Sistēma) ievietotās informācijas atbilstības novērtēšanai.Projektā noteiktais regulējums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likums “Grozījumi Šengenas informācijas sistēmas darbības likumā” (Nr. 1325/Lp12), kas Saeimā 2018. gada 1. novembrī tika pieņemti 3. lasījumā.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2007. gada 18. septembra noteikumi Nr. 639 “Kārtība, kādā iekļauj, labo un dzēš ziņojumus Šengenas informācijas sistēmā, kā arī nodrošina papildinformācijas pieejamību SIRENE Latvijas birojam, un kārtība, kādā institūcijas un iestādes apmainās ar papildinformāciju” (turpmāk – noteikumi Nr. 639) nosaka kārtību, kādā sistēmā iekļaujami, labojami un dzēšami ziņojumi, nodrošināma papildinformācijas pieejamība SIRENE Latvijas birojam (turpmāk – SIRENE birojs), kā arī kārtība, kādā institūcijas un iestādes apmainās ar papildinformāciju.Šengenas informācijas sistēmas darbības likuma (turpmāk – likums) mērķis ir nodrošināt Sistēmas izmantošanu sabiedriskās kārtības un drošības stiprināšanai dalībvalstīs. Sistēma nodrošina ziņojumu pieejamību Eiropas Savienības dalībvalstu (turpmāk – dalībvalstis) kompetentajām institūcijām un iestādēm.Padomes 2007. gada 12. jūnija Lēmuma 2007/533/TI par otrās paaudzes Šengenas informācijas sistēmas (SIS II) izveidi, darbību un izmantošanu (turpmāk – Lēmums 2007/533/TI) 12. apsvērums noteic, ka SIS II vajadzētu būt brīdinājumiem par pazudušajām personām, lai nodrošinātu šo personu aizsardzību vai novērstu draudus, par personām, kuras meklē sakarā ar tiesvedību, par personām un priekšmetiem diskrētām pārbaudēm vai īpašām pārbaudēm un par priekšmetiem aizturēšanai vai izmantošanai par pierādījumiem krimināllietās. Savukārt Lēmuma 2007/533/TI 2. panta 1. punktā ir noteikts, ka ar šo lēmumu paredz nosacījumus un kārtību tādu brīdinājumu ievadīšanai un apstrādei SIS II, kas izdoti attiecībā uz personām un priekšmetiem, un papildinformācijas un papildu datu apmaiņai ar mērķi policijas un tiesu iestādēm sadarboties krimināllietās. Brīdinājumu izdošanas mērķi un nosacījumus par datu ievadi SIS II par pazudušām personām, kuras jāaizsargā un/vai, kuru atrašanās vieta ir jānoskaidro nosaka Lēmuma 2007/533/TI 32. pants.Likums “Grozījumi Šengenas informācijas sistēmas darbības likumā” (Nr. 1325/Lp12) paredz paplašināt likumā noteikto ziņojumu ievietošanas pamatojumu, nosakot ziņojuma iekļaušanu Sistēmā attiecībā uz bez vēsts pazudušām personām, ko meklē, lai noskaidrotu to atrašanās vietu vai meklē, lai draudu novēršanas nolūkā uz laiku aizsargātu, ko pieņem resoriskās pārbaudes veicējs konkrētas policijas resoriskās pārbaudes ietvaros.Pašlaik noteikumu Nr.639 11. punkts noteic, ka institūcija vai iestāde, kas izveido ziņojumu, var iekļaut Sistēmā norādi par ziņojumu sasaisti atbilstoši Eiropas Parlamenta un Padomes 2006. gada 20. decembra Regulā (EK) Nr. 1987/2006 par otrās paaudzes Šengenas Informācijas sistēmas (SIS II) izveidi, darbību un izmantošanu (turpmāk – Regula Nr. 1987/2006) un citos Sistēmas darbību regulējošos normatīvajos aktos noteiktajiem principiem. Tādu ziņojumu sasaisti, kas izveidoti kriminālprocesa vai operatīvās darbības procesa mērķa sasniegšanai, veic, savstarpēji vienojoties amatpersonām, kuras ir kompetentas pieņemt lēmumu par ziņojuma iekļaušanu Sistēmā.Ņemot vērā minēto, lai nodrošinātu uz likuma pamata izdoto noteikumu Nr. 639 atbilstību likumā “Grozījumi Šengenas informācijas sistēmas darbības likumā” (Nr. 1325/Lp12) noteiktajam, ir izstrādāts projekts, paredzot papildināt noteikumu 11. punktu un 18.2. apakšpunktu ar policijas resorisko pārbaudi, proti, ka institūcija vai iestāde, kas izveido ziņojumu, var iekļaut Sistēmā norādi par ziņojumu sasaisti, kas izveidots ne tikai kriminālprocesa vai operatīvā procesa mērķa sasniegšanai, bet arī policijas resoriskās pārbaudes ietvaros mērķa sasniegšanai.Lēmuma 2007/533/TI 32. pants noteic, ka datus par pazudušām personām, kuras jāaizsargā un/vai, kuru atrašanās vieta ir jānoskaidro, ievada *SIS II* pēc brīdinājuma izdevējas dalībvalsts kompetentas iestādes lūguma. Eiropas Komisijas ieteikuma, ar ko izveido ieteikumu un paraugprakses katalogu par Šengenas informācijas sistēmas (SIS) pareizu piemērošanu un papildinformācijas apmaiņu starp dalībvalstu kompetentajām iestādēm, kas īsteno un izmanto SIS (16.12.2015. C(2015) 9169) (turpmāk – labākās prakses katalogs) 11. sadaļā “brīdinājumu apstrāde” noteikts, ka brīdinājumu ievadei, cik vien iespējams, jābūt decentralizētai (īpaši uz objektiem), lai izvairītos no kavēšanās iekšējās administratīvās procedūras dēļ (piemēram, brīdinājumu nosūtīšanu uz datu ievades centriem), un, ja tiešā ievade nav iespējama, jānodrošina ātrs pārraides līdzeklis informācijas nosūtīšanai no vietējā līmeņa līdz līmenim, kurā iekļauj datus, jo īpaši attiecībā uz brīdinājumiem par bez vēsts pazudušiem bērniem un zagtiem transportlīdzekļiem.Labākās prakses katalogā arī noteikts, ka, ja vienīgais zināmais fakts ir tas, ka persona ir pazudusi, brīdinājumu izveide var palielināt iespējas atrast šo personu, negaidot citus papildu faktus par personas pazušanu, kas var būt novēloti.No minētā izriet, ka atbilstoši labākajai praksei Sistēmā informācija par bez vēsts pazudušo personu jāievieto nekavējoties, kad rodas nepieciešamība, pat, ja nav pieejama pilna informācija par personu un tās pazušanas apstākļiem. Tāpēc pat vismazākā kavēšanās nav pieļaujama bez vēsts pazudušu personu lietās, kas nozīmē, ka brīdinājumiem par bez vēsts pazudušām personām jābūt ievadītiem automātiski.  Automatizētās pārraides iespēja ir pieejama lielākajā daļā Eiropas Savienības dalībvalstu. Pašlaik noteikumu Nr.639 4. punkts paredz, ka bez biroja apstiprinājuma sistēmā iekļauj ziņojumu priekšmeta vai dokumenta izņemšanai, ja sistēmā nav iekļauts cits ziņojums, kas nepieļauj abu ziņojumu līdzpastāvēšanu. Praksē tas nozīmē, ka, piemēram, brīdinājums par nozagto transportlīdzekli parādīsies Sistēmā ātrāk nekā brīdinājums par bez vēsts pazudušo personu, jo brīdinājumi par transportlīdzekļiem Sistēmai tiek pievienoti automātiski. Ņemot vērā iepriekš minēto, projekts paredz noteikumu Nr. 639 4. punktu papildināt arī ar sistēmā iekļaujamu ziņojumu par bez vēsts pazudušu personu, kuru meklē, lai noskaidrotu tās atrašanās vietu, vai bez vēsts pazudušu personu, kuru meklē, lai draudu novēršanas nolūkā uz laiku aizsargātu.Neskatoties uz to, ka brīdinājumi par bez vēsts pazudušām personām Sistēmā tiks ievadīti automātiski, likuma 8. pants noteic, ka amatpersonai, pieņemot lēmumu par ziņojuma iekļaušanu Sistēmā, jānodrošina, lai SIRENE birojam būtu pieejama papildinformācija pārsūtīšanai uz dalībvalstīm. Noteikumu Nr. 639 19. punktā noteikts, ka institūcija vai iestāde, kuras amatpersona ir kompetenta pieņemt lēmumu par ziņojuma iekļaušanu Sistēmā, SIRENE birojam sniedz informāciju par lietas būtību, proti, informāciju, kas var palīdzēt noskaidrot personas atrašanās vietu citā dalībvalstī, informāciju vai materiālus, kas var palīdzēt identificēt personu, informāciju par plānoto rīcību pēc personas konstatēšanas. Saskaņā ar noteikumu Nr. 639 20. punktu, ja prokurors vai tiesnesis ir uzdevis izveidot ziņojumu pirmstiesas izmeklēšanas iestādei, tad attiecīgā pirmstiesas izmeklēšanas iestāde, izveidojot ziņojumu, sniedz SIRENE birojam šo noteikumu 19. punktā minēto informāciju. Ņemot vērā minēto, SIRENE birojs saņems papildus informāciju, ja tāda būs, saistībā ar automātiski Sistēmā iekļauto ziņojumu par bez vēsts pazudušajām personām, lai nodrošinātu nepieciešamu atbalstu kompetentajām iestādēm, kuras konstatēs attiecīgo personu.Gadījumā, ja SIRENE birojs konstatē, ka Sistēmā iekļautais ziņojums neatbilst Sistēmas darbību regulējošo normatīvo aktu prasībām vai ziņojumā iekļautie dati ir kļūdaini, saskaņā ar noteikumu Nr. 639 33. punktu SIRENE birojs par to informē amatpersonu, kura ir kompetenta pieņemt lēmumu par ziņojuma iekļaušanu Sistēmā, un amatpersonai ir pienākums dzēst vai labot ziņojumu. Ja minētais ziņojums netiek dzēsts vai labots vienas darbdienas laikā pēc attiecīgās amatpersonas informēšanas, SIRENE birojs ziņojumu Sistēmā dzēš.Likums “Grozījumi Šengenas informācijas sistēmas darbības likumā” (Nr. 1325/Lp12) paredz, ka likuma 9. panta otrajā daļā turpmāk Sistēmā iekļaut ziņojumu, kas nav identisks Latvijas datubāzē iekļautajam ziņojumam, proti, ziņojumu par to personu, kas tiek meklēta, lai nodrošinātu ar brīvības atņemšanu saistīta piespiedu līdzekļa piemērošanu vai soda izpildi, taču nav pamata lūgt šīs personas apcietinājumu izdošanas nolūkā. Šajā gadījumā minētais ziņojums būs saistīts ar Sistēmā iekļaujamo ziņojumu, bet nebūs tam līdzvērtīgs (nebūs vērsts uz identiska mērķa sasniegšanu).Līdz ar to, lai nodrošinātu likuma normas, kas paredz ziņojumu dzēšanu Sistēmā skaidrību, nepieciešams precizēt, ka no Sistēmas dzēšams ne tikai ziņojumam līdzvērtīgais ieraksts, bet arī ar ziņojumu saistīts ieraksts. Savukārt, atceļot lēmumu par ziņojuma iekļaušanu Sistēmā, jāparedz, ka amatpersona izvērtē, vai kādā Latvijas datubāzē ir saglabājams ne tikai ziņojumam līdzvērtīgs ieraksts, bet arī saistīts ieraksts.Ņemot vērā minēto, projekts paredz papildināt 37.1. apakšpunktā, ka ziņojums Sistēmā tiek dzēsts automātiski, ja Latvijas datubāzē tiek dzēsts ziņojumam līdzvērtīgs ieraksts ar vārdiem “vai saistīts ieraksts”. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija un Iekšlietu ministrijas Informācijas centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz Valsts policiju un Iekšlietu ministrijas Informācijas centru. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Projekts šo jomu neskar |
| 2. | Atbildīgā institūcija | Projekts šo jomu neskar |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projektā ir iekļautas tiesību normas, kas izriet no Padomes 2007. gada 12. jūnija Lēmuma 2007/533/TI par otrās paaudzes Šengenas informācijas sistēmas (SIS II) izveidi, darbību un izmantošanu. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Padomes 2007. gada 12. jūnija Lēmuma 2007/533/TI par otrās paaudzes Šengenas informācijas sistēmas (SIS II) izveidi, darbību un izmantošanu (turpmāk – Lēmums 2007/533/TI). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Lēmuma 2007/533/TI32. pants | Projekta 1., 2. un 3. punkts | Atbilst pilnībā. | Tiesību norma neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projekts šo jomu neskar |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāropolitiku) projektiem | Projekts šo jomu neskar |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei.** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē tika ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Projekts 2018. gada 2. oktobrī tika publicēts Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, lūdzot sniegt priekšlikumus par projektu līdz 2018. gada 16. oktobrim. |
| 3. | Sabiedrības līdzdalības rezultāti | Pēc projekta publicēšanas Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” nav saņemtas atsauksmes, iebildumi vai priekšlikumi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē projekta izstrādē iesaistīto institūciju funkcijas un uzdevumus; papildu cilvēkresursi nav nepieciešami.Jaunu institūciju izveide, esošo institūciju likvidācija vai reorganizācija nav paredzēta. |
| 3. | Cita informācija | Nav |

Iekšlietu ministrs Rihards Kozlovskis

Vīza:

Iekšlietu ministrijas valsts sekretārs Dimitrijs Trofimovs

2011

Brūvere, 67829574

iveta.bruvere@vp.gov.lv

Kivleniece, 67829412

nataļja.kivleniece@vp.gov.lv